ΚΑΝΟΝΙΣΜΟΣ (ΕΟΚ) αριθ. 906/92 ΤΗΣ ΕΠΙΤΡΟΠΗΣ της 30ής Μαρτίου 1992 για την επιβολή προσωρινού δασμού αντιντάμπινγκ στις εισαγωγές μεταλλικού πυριτίου καταγωγής Βραζιλίας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 11,

Μετά από διαβουλεύσεις στο πλαίσιο της συμβουλευτικής επιτροπής που προβλέπεται από τον κανονισμό (ΕΟΚ) αριθ. 2423/88,

Εκτιμώντας ότι:

Α. ΔΙΑΔΙΚΑΣΙΑ

(1) Τον Ιούνιο του 1990, η Επιτροπή έλαβε καταγγελία της "επιτροπής συνδέσμου παραγωγών σιδηροκραμάτων της Ευρωπαϊκής Οικονομικής Κοινότητας", που ενεργεί εξ ονόματος του συνόλου των κοινοτικών παραγωγών μεταλλικού πυριτίου, η οποία αφορούσε τις εισαγωγές του εν λόγω προϊόντος καταγωγής Βραζιλίας.

Η καταγγελία περιείχε αποδεικτικά στοιχεία σχετικά με πρακτικές ντάμπινγκ και με τη σημαντική ζημία που προκύπτει απ' αυτές, τα οποία κρίθηκαν επαρκή, ώστε να δικαιολογείται η κίνηση διαδικασίας.

Κατόπιν τούτου, η Επιτροπή ανήγγειλε, με ανακοίνωση που δημοσιεύτηκε στην Επίσημη Εφημερίδα των Ευρωπαϊκών Κοινοτήτων (2), την κίνηση διαδικασίας αντιντάμπινγκ σχετικά με τις εισαγωγές του εν λόγω προϊόντος, το οποίο υπάγεται στον κωδικό ΣΟ 2804 69 00, καταγωγής Βραζιλίας, και άρχισε έρευνα.

(2) Η Επιτροπή ενημέρωσε επίσημα τους γνωστούς ως ενδιαφερόμενους εξαγωγείς και εισαγωγείς, τους αντιπροσώπους της χώρας εξαγωγής, καθώς και τον καταγγέλλοντα και παρέσχε στα αμέσως ενδιαφερόμενα μέρη την ευκαιρία να γνωστοποιήσουν γραπτώς τις απόψεις τους και να ζητήσουν, ενδεχομένως, ακρόαση.

(3) Το σύνολο των εξαγωγέων, καθώς και οι κοινοτικοί παραγωγοί, απάντησαν στο ερωτηματολόγιο της Επιτροπής και γνωστοποίησαν γραπτώς τις απόψεις τους.

Αρκετοί ανεξάρτητοι εισαγωγείς εντός της Κοινότητας και ένας έμπορος εκτός Κοινότητας απάντησαν επίσης στο προαναφερθέν ερωτηματολόγιο.

Τέλος, διάφορες επαγγελματικές οργανώσεις, που αντιπροσωπεύουν δύο κατηγορίες κοινοτικών χρήστων του προϊόντος, δηλαδή τη μεταλλουργία και τη χημική βιομηχανία, γνωστοποίησαν γραπτώς τις παρατηρήσεις τους.

(4) Η Επιτροπή συγκέντρωσε και ήλεγξε κάθε πληροφορία που θεώρησε αναγκαία για τον προκαταρκτικό καθορισμό του ντάμπινγκ και της ζημίας που προκύπτει απ' αυτό και πραγματοποίησε ελέγχους επιτόπου και σε τεμάχια στις ακόλουθες επιχειρήσεις:

α) κοινοτικοί παραγωγοί:

- Industria Elettrica Indel (Indel), Belluno, Ιταλία

- Pechiney Electrometallurgie (PEM), Παρίσι, Γαλλία

- Sociedad Espanola de Carburos Metalicos, SA, Βαρκελώνη, Ισπανία

- Vereinigte Aluminium Werke AG (VAW), Βόνη, Γερμανία-

β) βραζιλιανοί παραγωγοί:

- Camargo Correa Metais SA, Sao Paulo

- Companhia Brasileira Carboreto de Calcio (CBCC), Rio de Janeiro

- Companhia Ferroligas Minas Gerais (Minasligas), Contagem

- Eletroila SA, Belo Horizonte

- Ligas de Aluminio SA (Liasa), Belo Horizonte

- Rima Electrometalurgia SA (RIMA), Belo Horizonte-

γ) εισαγωγέας συνδεόμενος με βραζιλιανό παραγωγό:

Lilleby Metal, Dortmund, Γερμανία-

δ) ανεξάρτητος εισαγωγέας:

Rhone-Poulenc, Courbevoie, Γαλλία.

(5) Η έρευνα σχετικά με τις πρακτικές ντάμπινγκ αναφερόταν στο χρονικό διάστημα από την 1η Ιανουαρίου 1990 έως και τις 31 Οκτωβρίου 1990 (περίοδος έρευνας).

Β. ΤΟ ΥΠΟ ΕΞΕΤΑΣΗ ΠΡΟΪΟΝ

1. Ορισμός του προϊόντος

(6) Το εν λόγω προϊόν είναι μεταλλικό πυρίτιο, το οποίο λαμβάνεται, γενικά, με αναγωγή του χαλαζία προς πυρίτιο, με τη βοήθεια διάφορων ανθρακούχων προϊόντων σε κλίβανο βολταϊκού τόξου.

Διατίθεται στο εμπόριο σε τεμάχια, σε κόκκους και σε σκόνη.

(7) Το μεταλλικό πυρίτιο, που αποτελεί το αντικείμενο της παρούσας διαδικασίας, είναι εκείνο, η περιεκτικότητα του οποίου κατά βάρος σε πυρίτιο είναι χαμηλότερη από 99,99 %. Πέρα απ' αυτό το ανώτατο όριο, ακόμη και εάν η χημική σύνθεση του μετάλλου παρουσιάζει, ενδεχομένως, αισθητές διαφοροποιήσεις ως προς την περιεκτικότητά του σε ακαθαρσίες, πρόκειται για ένα και το αυτό προϊόν. Αντιθέτως, πέρα από το 99,99 % πυριτίου κατά βάρος, πρόκειται για διαφορετικό προϊόν, που χρησιμοποιείται στην ηλεκτρονική βιομηχανία ημιαγωγών και το οποίο δεν καλύπτεται από την παρούσα διαδικασία.

(8) Με αυτόν τον ορισμό, το πυρίτιο χρησιμοποιείται, κατά κύριο λόγο, ως στοιχείο κραμάτων στη χύτευση αλουμινίου πρώτης και δεύτερης τήξεως, αφενός, και ως πρώτη ύλη για την παραγωγή ενδιάμεσης χημικής σύνθεσης στην παραγωγή σιλικονών.

Τεχνικές επεξηγήσεις διεθνώς αποδεκτές καθιστούν δυνατή τη διάκριση διαφόρων ποιοτήτων μεταλλικού πυριτίου, αναλόγως του τελικού προορισμού τους, δηλαδή είτε της παραγωγής σιλικονών ("chemical grade") είτε της παραγωγής αλουμινίου πρώτης τήξεως ("primary aluminium grade") ή ("standard grade") ή δεύτερης τήξεως ("secondary aluminium grade").

2. Ομοειδές προϊόν

(9) Τα φυσικά χαρακτηριστικά του μεταλλικού πυριτίου, καταγωγής Βραζιλίας, όπως και οι κυριότερες βιομηχανικές εφαρμογές του, ανεξαρτήτως του εάν πωλείται στην εγχώρια αγορά της Βραζιλίας ή εξάγεται στην Κοινότητα, είναι συγκρίσιμες με εκείνες του μεταλλικού πυριτίου που παράγεται στην Κοινότητα και αμφότερα τα προϊόντα δύνανται, κατά συνέπεια, να θεωρηθούν προϊόντα, τα χαρακτηριστικά των οποίων παρουσιάζουν στενή ομοιότητα, κατά την έννοια του άρθρου 2 παράγραφος 12 του κανονισμού (ΕΟΚ) αριθ. 2423/88.

(10) Ως προς το σημείο αυτό, προβλήθηκε από επαγγελματική οργάνωση που εκπροσωπεί τα συμφέροντα της κοινοτικής χημικής βιομηχανίας ο ισχυρισμός ότι οι διαφορές στα φυσικά χαρακτηριστικά του μεταλλικού πυριτίου που προορίζεται για χημική χρήση και χρήση στη μεταλλουργία, αφενός, και οι διαφορετικές διαδικασίες παρασκευής, αφετέρου, καθώς και η σημαντική διαφορά που υπάρχει μεταξύ των αντιστοίχων τιμών τους, είχαν ως συνέπεια, οι διαφορετικές ποιότητες μεταλλικού πυριτίου που περιεγράφησαν στην αιτιολογική σκέψη 9 να μην είναι δυνατόν να θεωρηθούν "ομοειδές προϊόν", κατά την έννοια του άρθρου 2 παράγραφος 12 του κανονισμού (ΕΟΚ) αριθ. 2423/88. Τα επιχειρήματα αυτά πρέπει, ωστόσο, να απορριφθούν, για τους λόγους που εκτίθενται παρακάτω.

(11) Κατά πρώτο λόγο, κρίνεται σκόπιμο να διευκρινισθεί ότι η έννοια του "ομοειδούς προϊόντος", όπως αναφέρεται στο άρθρο 2 παράγραφος 12 του κανονισμού (ΕΟΚ) αριθ. 2423/88, υπεισέρχεται, με σκοπό τον προσδιορισμό του ντάμπινγκ, για σύγκριση του προϊόντος που πωλείται προς εξαγωγή με το προϊόν που πωλείται στην εγχώρια αγορά του εξαγωγέα. Προς το σκοπό αυτό, ο προαναφερθείς κανονισμός προβλέπει τη δυνατότητα να θεωρηθεί ως ομοειδές προϊόν είτε όμοιο προϊόν είτε προϊόν που παρουσιάζει χαρακτηριστικά τα οποία ομοιάζουν σε μεγάλο βαθμό με εκείνα του υπό εξέταση προϊόντος.

Ωστόσο, όπως διαπίστωσε η Επιτροπή κατά την έρευνά της, οι τρεις κύριες προδιαγραφές ποιότητας, που καθορίζονται από την περιεκτικότητα του παραγόμενου μεταλλικού πυριτίου σε ακαθαρσίες (σίδηρο, αργίλιο, ασβέστιο και φωσφόρο, κατά κύριο λόγο), ανάγονται στην πραγματικότητα σε μία μόνο και την αυτή κατηγορία, που προσδιορίζεται χημικώς και ταξινομείται ως μεταλλικό πυρίτιο. Αποδείχθηκε ότι το προϊόν καταγωγής Βραζιλίας είναι, σε σχέση με το μεταλλικό πυρίτιο που παρακευάζει η κοινοτική βιομηχανία, εξίσου ενδεχόμενο να παρουσιάζει τις ανωτέρω τρεις ποιότητες, είτε πωλείται στην εγχώρια αγορά είτε προς εξαγωγή στην Κοινότητα.

(12) Κατά δεύτερο λόγο, η Επιτροπή διαπίστωσε, επίσης, κατά την έρευνά της, ότι το μεταλλικό πυρίτιο που προορίζεται τόσο για χημική όσο και για μεταλλουργική χρήση, προέκυπτε από μία και την αυτή παραγωγική διαδικασία. Ο τελικός προορισμός του προϊόντος καθοριζόταν στη συνέχεια με την ανάλυση της χημικής σύστασης των δειγμάτων που λαμβάνονταν κατά την έξοδο από την κάμινο.

Πρέπει να προστεθεί, επίσης, ότι τα φυσικά χαρακτηριστικά των δύο κατηγοριών μεταλλικού πυριτίου βρίσκονται πολύ κοντά, καθόσον η μόνη σημαντική διαφορά εντοπίζεται στα ελάχιστα ίχνη ακαθαρσιών που εμφανίζονται στη χημική σύσταση του προϊόντος.

(13) Τέλος, το επιχείρημα που αντλήθηκε από τη διαφορά τιμής μεταξύ των δύο κυρίων κατηγοριών μεταλλικού πυριτίου δεν συνεπάγεται, κατ' ουδένα τρόπο, ότι πρόκειται για διαφορετικά προϊόντα που διαθέτουν ξεχωριστά φυσικά χαρακτηριστικά. Ως προς το σημείο αυτό, όπως μπόρεσε να διαπιστώσει η Επιτροπή κατά την έρευνά της, η διαφορά δεν είναι ούτε συστηματική ούτε σημαντική. Η διαφοροποίηση εξηγείται από τις διακυμάνσεις της τιμής στην παγκόσμια αγορά της υπό εξέταση κατηγορίας, που προκύπτει από τις προπληρωμές των εμπορικών φορέων. Πρέπει, εξάλλου, να σημειωθεί ότι οι δύο κατηγορίες δυνατόν να είναι, από τεχνικής απόψεως, εν μέρει αλληλοϋποκαθιστούμενες, στο βαθμό που η μεταλλουργία αλουμινίου έχει τη δυνατότητα να χρησιμοποιεί μεταλλικό πυρίτιο χημικής χρήσεως.

Γ. ΝΤΑΜΠΙΝΓΚ

α) Κανονική αξία

(14) Η Επιτροπή, προκειμένου να διαπιστώσει τον αντιπροσωπευτικό χαρακτήρα των πωλήσεων κάθε βραζιλιανού παραγωγού στην εγχώρια αγορά, για τον προσδιορισμό της κανονικής αξίας, προέβη σε έλεγχο κατά πόσον οι εσωτερικές συναλλαγές αντιπροσώπευαν τουλάχιστον 5 % των συναλλαγών εξαγωγικού χαρακτήρα, που πραγματοποίησε κάθε βραζιλιάνος παραγωγός προς την Κοινότητα κατά τη χρονική περίοδο της έρευνας.

Αποδείχθηκε ότι οι εγχώριες πωλήσεις όλων των εξαγωγέων υπερέβησαν το κατώτατο όριο του 5 % και ότι αντιπροσώπευαν, κατά συνέπεια, ικανοποιητικό όγκο, ώστε να αποτελούν αγορά οικονομικώς βιώσιμη και επαρκή βάση για τον υπολογισμό της κανονικής αξίας.

(15) Η Επιτροπή προσπάθησε ακόμη να μάθει αν οι ανωτέρω πωλήσεις είχαν πραγματοποιηθεί κατά τη διάρκεια κανονικών εμπορικών συναλλαγών. Η αξία ανά μονάδα κάθε εγχώριας συναλλαγής συγκρίθηκε, λοιπόν, με το κόστος της μηνιαίας παραγωγής ανά τόνο κάθε παραγωγού-εξαγωγέα κατά τη χρονική περίοδο έρευνας.

Φάνηκε ότι ορισμένες εξαγωγικές επιχειρήσεις δεν είχαν πραγματοποιήσει στο εσωτερικό, κατά τη διάρκεια της χρονικής περιόδου έρευνας, πωλήσεις σημαντικών ποσοτήτων σε τιμές που να καθιστούν δυνατή την κάλυψη όλων των λογικά κατανεμημένων δαπανών.

Υπ' αυτές τις συνθήκες, η κανονική αξία καθορίστηκε είτε βάσει των άλλων πωλήσεων του ομοειδούς προϊόντος που πραγματοποιήθηκαν στην εσωτερική αγορά σε τιμή που δεν είναι κατώτερη από το κόστος παραγωγής ή βάσει της κατασκευασμένης αξίας, που καθορίστηκε με πρόσθεση του κόστους παραγωγής και εύλογου περιθωρίου κέρδους, το οποίο ορίστηκε με αναφορά στα κέρδη που πραγματοποίησε ο εν λόγω εξαγωγέας παραγωγός ή, ενδεχομένως, άλλος εξαγωγέας παραγωγός κατά τις κερδοφόρους πωλήσεις ομοειδών προϊόντων που πραγματοποιήθηκαν στην εγχώρια αγορά, σύμφωνα με τις διατάξεις του άρθρου 2 παράγραφος 4 του κανονισμού (ΕΟΚ) αριθ. 2423/88.

(16) Τέλος, λαμβανομένης υπόψη της σημαντικής διαφοροποίησης των τιμών, που προκύπτει από τον ενδημικό πληθωρισμό της Βραζιλίας, η κανονική αξία καθορίστηκε σε μηνιαία βάση είτε σε σχέση με τις τιμές πωλήσεως της εσωτερικής αγοράς είτε, ενδεχομένως, σε σχέση με την κατασκευασμένη αξία, όπως αυτή καθορίζεται στην αιτιολογική σκέψη 15.

β) Τιμή εξαγωγής

(17) Οι τιμές εξαγωγής των βραζιλιανών παραγωγών καθορίστηκαν βάσει των τιμών που πράγματι καταβλήθηκαν ή πρόκεται να καταβληθούν για το προϊόν που πωλήθηκε προς εξαγωγή στην Κοινότητα.

(18) Οι τιμές εξαγωγής ενός από τους βραζιλιανούς παραγωγούς, που πραγματοποίησε τις εμπορικές εργασίες του εντός της Κοινότητας μέσω συνδεόμενης εταιρείας, καθορίστηκαν βάσει εκείνων στις οποίες είχε μεταπωληθεί το μεταλλικό πυρίτιο στον πρώτο αγοραστή στην Κοινότητα, σύμφωνα με το άρθρο 2 παράγραφος 8 στοιχείο β) του κανονισμού (ΕΟΚ) αριθ. 2423/88. Προς τούτο, έγιναν ορισμένες προσαρμογές, ούτως ώστε να ληφθούν υπόψη όλες οι δαπάνες που πραγματοποιήθηκαν μεταξύ της εισαγωγής και της μεταπώλησης, συμπεριλαμβανομένου και εύλογου περιθωρίου κέρδους.

γ) Σύγκριση

(19) Η μηνιαία κανονική αξία συγκρίθηκε με την τιμή κάθε συναλλαγής προς εξαγωγή, που πραγματοποιήθηκε κατά τη διάρκεια του αντίστοιχου μήνα.

(20) Όλες οι συγκρίσεις έγιναν στο ίδιο επίπεδο εμπορίας και στο στάδιο "εκ του εργοστασίου", μετά την πραγματοποίηση των προσαρμογών που ήταν αναγκαίες για την εξάλειψη των διαφορών που επηρεάζουν το συγκρίσιμο των τιμών, ιδίως όσον αφορά τις δαπάνες μεταφοράς και χειρισμού, τους λιμενικούς φόρους, τις χρηματοδοτικές και ασφαλιστικές δαπάνες, καθώς και τις προμήθειες που καταβλήθηκαν στους μεσάζοντες.

δ) Περιθώρια ντάμπινγκ

(21) Η προκαταρκτική εξέταση των πραγματικών περιστατικών καταδεικνύει την ύπαρξη ντάμπινγκ στο μεταλλικό πυρίτιο καταγωγής Βραζιλίας, που εφαρμόστηκε από το σύνολο των εξαγωγέων, τους οποίους αφορά η έρευνα. Το περιθώριο ντάμπινγκ που διαπιστώθηκε ανά εξαγωγέα ισούται προς το ποσό κατά το οποίο ξεπερνά η κανονική αξία, όπως αυτή προσδιορίστηκε ανωτέρω, την τιμή εξαγωγής προς την Κοινότητα.

(22) Τα μέσα σταθμισμένα περιθώρια ντάμπινγκ, που προσδιορίστηκαν κατά τον τρόπο αυτό, ποικίλλουν ανάλογα με τον εξαγωγέα. Εκφραζόμενες ως ποσοστό της τιμής cif του προϊόντος ελεύθερου στα κοινοτικά σύνορα μη εκτελωνισμένου, ανέρχονται αντιστοίχως σε:

Rima Eletrometalurgia SA 67,16 %

Ligas de Aluminio SA (Liasa) 59,12 %

Eletroila SA 44,51 %

Companhia Ferroligas Minas Gerais

(Minasligas) 51,20 %

Camargo Correa Metais SA 28,33 %

Companhia Brasileira Carboreto de Calcio 18,55 %.

(23) Για τους παραγωγούς εξαγωγείς που δεν απάντησαν στο ερωτηματολόγιο της Επιτροπής ή δεν γνωστοποίησαν την ύπαρξή τους, ο προσδιορισμός του ντάμπινγκ πραγματοποιήθηκε βάσει των διαθέσιμων στοιχείων, σύμφωνα με τις διατάξεις του άρθρου 7 παράγραφος 7 στοιχείο β) του κανονισμού (ΕΟΚ) αριθ. 2423/88. Η Επιτροπή θεωρεί ότι τα αποτελέσματα των ερευνών της αποτελούν την καταλληλότερη βάση για τον προσδιορισμό του περιθωρίου ντάμπινγκ και ότι, αν το περιθώριο του ντάμπινγκ για τους εν λόγω παραγωγούς εξαγωγείς ήταν κατώτερο από το υψηλότερο περιθώριο ντάμπινγκ, ήτοι 67,16 %, που διαπιστώθηκε για τον παραγωγό εξαγωγέα που συνεργάστηκε κατά την έρευνα, τούτο θα ενθάρρυνε τη μη συνεργασία. Γι' αυτούς τους λόγους, η Επιτροπή θεωρεί σκόπιμη την εφαρμογή του ανωτέρω περιθωρίου ντάμπινγκ για τη συγκεκριμένη ομάδα παραγωγών εξαγωγέων.

Δ. ΖΗΜΙΑ (3)

α) Η κοινοτική αγορά μεταλλικού πυριτίου

(24) Η εμφανής κατανάλωση μεταλλικού πυριτίου στην κοινοτική αγορά αυξήθηκε από 178 598 τόνους το 1986 σε 213 191 τόνους το 1990, ήτοι κατά 34 593 τόνους ( + 19,4 %). Η ετήσια αύξηση του όγκου της κοινοτικής αγοράς εμφανίζει ποσοστό μεταξύ 3,6 % και 9,2 %. Αντιθέτως, κατά το έτος 1990 σημειώθηκε υποχώρηση 2,7 % της εμφανούς κατανάλωσης στην κοινοτική αγορά.

β) Όγκος, μερίδιο αγοράς και τιμή των εισαγωγών που αποτελούν το αντικείμενο της παρούσας διαδικασίας

Όγκος

(25) Τα στοιχεία που διαθέτει η Επιτροπή δείχνουν ότι οι εισαγωγές μεταλλικού πυριτίου καταγωγής Βραζιλίας αυξήθηκαν από 4 681 τόνους το 1986 σε 31 202 τόνους το 1990, ήτοι κατά 26 521 τόνους ( + 566 %). Με άλλα λόγια, ο όγκος των πωλήσεων των βραζιλιανών εξαγωγέων στην κοινοτική αγορά υπερεξαπλασιάστηκε μεταξύ των ετών 1986 και 1990. Κρίνεται σκόπιμο να προστεθεί ότι το ποσοστό ετήσιας αύξησης των βραζιλιανών πωλήσεων στην κοινοτική αγορά είναι πολύ υψηλό καθόλη τη χρονική περίοδο (μεταξύ του 36 % και του 81 %) και διατηρείται πάνω από το 60 % κατά τα έτη 1989 και 1990.

Μερίδιο αγοράς

(26) Παρά το πολύ χαμηλό μερίδιο αγοράς κατά το 1986 (λιγότερο από 3 %), οι βραζιλιανοί εξαγωγείς έφθασαν στο 15 % περίπου κατά το 1990. Ας σημειωθεί σ' αυτό το σημείο, ότι η σημαντικότερη αύξηση των εισαγωγών από τη Βραζιλία (από 8,7 % σε 14,6 %) επήλθε μεταξύ των ετών 1989 και 1990, διάστημα κατά το οποίο η εμφανής κατανάλωση υποχωρούσε κατά 2,7 %. Από το σύνολο των εμπορικών εταίρων της Κοινότητας, η Βραζιλία είναι εκείνος με τη σημαντικότερη διείσδυση στην αγορά μεταλλικού πυριτίου μεταξύ των ετών 1989 και 1990, δηλαδή σε εποχή ύφεσης.

Τιμή

(27) Η τιμή cif του μεταλλικού πυριτίου καταγωγής Βραζιλίας μειώθηκε μεταξύ των ετών 1986 και 1990 κατά 33,2 %. Η έρευνα δείχνει μια πρώτη πτώση (σχεδόν 20 %) κατά τα έτη 1986 και 1987, την οποία ακολούθησε περίοδος σταθερότητας έως το 1989 με τιμές της τάξεως των 1 100 Ecu ανά τόνο. Η δεύτερη πτώση σημειώθηκε κατά την περίοδο έρευνας, οπότε η μέση τιμή σημείωσε νέα πτώση κατά ποσοστό υψηλότερο του 17 %.

(28) Η εξέλιξη των τιμών στην κοινοτική αγορά, που προσδιορίζεται από τη μέση σταθμισμένη καθαρή τιμή πωλήσεως των τεσσάρων κοινοτικών παραγωγών, δείχνει σταθερή διάβρωση των τιμών ιδιαίτερεα αισθητή μεταξύ των ετών 1986 και 1897 ( 6,9 %) και, κυρίως, μεταξύ των ετών 1989 και 1990 ( 7,3 %). Η ανωτέρω εξέλιξη σημαίνει μείωση των τιμών των κοινοτικών παραγωγών κατά 13,6 % για το σύνολο της χρονικής περιόδου.

(29) Η Επιτροπή εξέτασε τη σημασία της υποβάθμισης των τιμών, που υπολογίζεται ως η μέση απόσταση μεταξύ της αξίας cif εκτελωνισμένο των εισαγωγών από τη Βραζιλία και της τιμής εκ του εργοστασίου του κοινοτικού προϊόντος συσκευασμένου στην ίδια βαθμίδα εμπορίας, στην κοινοτική αγορά, εκφρασμένη ως ποσοστό της συνολικής αξίας cif μη εκτελωνισμένο των εισαγωγών.

Τα στοιχεία που συγκέντρωσαν οι υπηρεσίες της Επιτροπής κατά τους δέκα πρώτους μήνες του 1990 κατέστησαν δυνατή τη διαπίστωση ότι το εύρος αυτής της μέσης σταθμισμένης απόστασης ήταν, σύμφωνα με τον ενδιαφερόμενο εξαγωγέα, μεταξύ του 25 και του 42 %.

γ) Κατάσταση της ενδιαφερόμενης κοινοτικής βιομηχανίας

(30) Η Επιτροπή, για να διαπιστώσει εάν οι κοινοτικοί παραγωγοί είχαν υποστεί σημαντικές ζημίες, έλαβε υπόψη τους παρακάτω δείκτες:

i) Παραγωγή, παραγωγική ικανότητα και αποθέματα

(31) Τα αριθμητικά στοιχεία που αναφέρονται στους όγκους που παρήγαγε η κοινοτική βιομηχανία μεταξύ των ετών 1986 και 1990 εμφανίζουν κάποια σταθερότητα, που διακόπτεται το 1989 από μία ελαφρά αύξηση, οφειλόμενη στις ευνοϊκές προοπτικές της διεθνούς αγοράς. Όμως, από το 1990, οι προοπτικές μετεβλήθησαν και είχαν πτωτική τάση, με αποτέλεσμα όλοι οι κοινοτικοί παραγωγοί να περιορίσουν τη δραστηριότητά τους. Επομένως, στο σύνολο της περιόδου, η κοινοτική παραγωγή μειώθηκε από 108 422 τόνους σε 95 456 τόνους, ήτοι κατά 12 %. Κρίνεται σκόπιμο να σημειωθεί, ακόμη, ότι δύο από τους τέσσερις κοινοτικούς παραγωγούς λειτουργούν με το ήμισυ της παραγωγικής τους ικανότητας.

Επίσης, η εξέλιξη των αποθεμάτων μαρτυρεί αυξανόμενη δυσκολία επιβολής στην κοινοτική αγορά. Απ' αυτήν την πλευρά, τα αποθέματα των κοινοτικών παραγωγών υπερδιπλασιάστηκαν από το 1986 έως το 1990, αυξανόμενα από 15 170 τόνους σε 37 745 τόνους.

ii) Πωλήσεις

(32) Οι πωλήσεις της κοινοτικής βιομηχανίας στην κοινοτική αγορά μειώθηκαν από 89 166 τόνους το 1986 σε 78 967 τόνους το 1990, ήτοι κατά 11,4 % στο σύνολο της περιόδου.

iii) Μερίδιο αγοράς

(33) Το μερίδιο αγοράς της κοινοτικής βιομηχανίας μειώθηκε από 49,9 % το 1986 σε 37 % το 1990, ήτοι κατά 12,9 % σε πέντε έτη. Αυτή η σημαντική υποχώρηση της κοινοτικής βιομηχανίας πρέπει να συνδυαστεί με τη σημαντική αύξηση της εμφανούς κατανάλωσης (+ 19,4 %) και με την αύξηση των εισαγωγών καταγωγής Βραζιλίας, το μερίδιο αγοράς των οποίων έφθασε από 2,6 σε 14,6 % κατά την ίδια περίοδο.

iv) Οικονομικά αποτελέσματα

(34) Η κοινοτική βιομηχανία υποχρεώθηκε, το 1990, να πωλεί με ζημία σε σημαντικές αναλογίες, εφόσον η μέση σταθμισμένη καθαρή τιμή πωλήσεως ήταν κατά 8 % χαμηλότερη από το μέσο σταθμισμένο κόστος. Αυτή η συνεχής συμπίεση των τιμών είχε ως συνέπεια να υπάρξουν, ιδίως κατά το 1990, αρνητικά αποτελέσματα για τους κοινοτικούς παραγωγούς (από 7,4 έως 20,5 %) και στάθηκε μοιραία για έναν ιταλό παραγωγό, ο οποίος υποχρεώθηκε να διακόψει την παραγωγή μεταλλικού πυριτίου.

v) Απασχόληση

(35) Η κατάσταση στον τομέα της απασχόλησης υποβαθμίστηκε, επίσης, σταθερά μεταξύ των ετών 1986 και 1990, εφόσον ο συνολικός αριθμός απασχολουμένων της κοινοτικής βιομηχανίας μειώθηκε κατά 18 %. Ο εν λόγω τομέας κοινοτικής παραγωγής απώλεσε, συνεπώς, σχεδόν έναν μισθωτό στους πέντε μεταξύ των ετών 1986 και 1990.

δ) Συμπεράσματα

(36) Η εκτίμηση του συνόλου των οικονομικών παραγόντων και η σύγκλιση του γενικού προσανατολισμού τους, κατά κύριο λόγο η μείωση του όγκου των πωλήσεων, η πτώση των μεριδίων αγοράς, καθώς και οι σημαντικές οικονομικές απώλειες των κοινοτικών παραγωγών οδήγησαν την Επιτροπή στο συμπέρασμα ότι, κατά την ολοκλήρωση της προκαταρκτικής εξέτασης των πραγματικών γεγονότων, η κοινοτική βιομηχανία είχε υποστεί σημαντική ζημία, κατά την έννοια του άρθρου 4 παράγραφος 1 του κανονισμού (ΕΟΚ) αριθ. 2423/88.

Ε. ΑΙΤΙΩΔΗΣ ΣΥΝΑΦΕΙΑ

(37) Η παράλληλη αλλά αντίρροπη εξέλιξη των μεριδίων της κοινοτικής αγοράς που κατέχουν οι βραζιλιανοί εξαγωγείς (+ 12 %), αφενός, και οι κοινοτικοί παραγωγοί ( 13 %), αφετέρου, οδήγησε την Επιτροπή να θεωρήσει ότι υπήρχε όντως στενή σχέση αιτιώδους συνάφειας μεταξύ του ντάμπινγκ που εφάρμοσαν οι βραζιλιανοί παραγωγοί στην κοινοτική αγορά και της ζημίας που υπέστη η κοινοτική βιομηχανία. Το ανωτέρω συμπέρασμα υποστηρίζεται, επίσης, από τον ιδιαίτερα διαφανή χαρακτήρα της διεθνούς αγοράς μεταλλικού πυριτίου, ο οποίος είχε ως συνέπεια τη διεύρυνση του αποτελέσματος της υποβάθμισης των τιμών σε ένα προϊόν, η τιμή του οποίου συνιστά τον κύριο παράγοντα ανταγωνισμού.

(38) Η Επιτροπή εξέτασε, επίσης, εάν άλλοι παράγοντες, και ιδίως οι εξαγωγές των άλλων τρίτων χωρών, ήταν δυνατόν να θεωρηθεί ότι επέδρασαν στις απώλειες που υπέστη η κοινοτική βιομηχανία. Ως προς το σημείο αυτό, διαπίστωσε ότι το μερίδιο αγοράς των άλλων τρίτων χωρών που εξάγουν μεταλλικό πυρίτιο, με εξαίρεση την Κίνα, είχε επίσης μειωθεί κατά περίπου 5 % μεταξύ των ετών 1986 και 1990, παρά την ουσιαστική αύξηση της εμφανούς κατανάλωσης (+ 19,4 %) στην κοινοτική αγορά. Άρα, οι εν λόγω εξαγωγείς υπέστησαν, επίσης, ζημία από τις σημαντικές ποσότητες μεταλλικού πυριτίου, που εξήχθησαν σε χαμηλές τιμές από τους βραζιλιανούς εξαγωγείς στην κοινοτική αγορά.

Υπ' αυτές τις συνθήκες, ακόμη και αν οι εισαγωγές καταγωγής των εν λόγω τρίτων χωρών ήταν δυνατόν να έχουν αντίκτυπο στην οικονομική κατάσταση της κοινοτικής βιομηχανίας, η Επιτροπή θεωρεί ότι, για τους λόγους που εξετέθησαν ανωτέρω, οι εισαγωγές σε τιμές που αποτελούν αντικείμενο ντάμπινγκ καταγωγής Βραζιλίας, λαμβανόμενες μεμονωμένα, προξένησαν σημαντική ζημία.

ΣΤ. ΚΟΙΝΟΤΙΚΟ ΣΥΜΦΕΡΟΝ

1. Γενικές εκτιμήσεις

(39) Οι δασμοί αντιντάμπινγκ έχουν ως στόχο την εξάλειψη των πρακτικών ντάμπινγκ, που είναι ζημιογόνοι για κάποια κοινοτική οικονομική δραστηριότητα, και την αποκατάσταση των συνθηκών θεμιτού ανταγωνισμού στην κοινοτική αγορά, πράγμα που αντιστοιχεί στο γενικό συμφέρον της Κοινότητας.

(40) Η Επιτροπή αναγνωρίζει ότι η επιβολή δασμών αντιντάμπινγκ επηρεάζει το ύψος των τιμών των ενδιαφερόμενων εξαγωγέων στο εσωτερικό της Κοινότητας και ότι, κατά συνέπεια, είναι δυνατόν να έχει κάποια επίδραση στη σχετική ανταγωνιστικότητα των προϊόντων τους. Εντούτοις, η έγκριση μέτρων αντιντάμπινγκ δεν μπορεί να θεωρηθεί ότι οδηγεί στον περιορισμό του ανταγωνισμού στην κοινοτική αγορά. Αντιθέτως, μάλιστα, η εξάλειψη των αντικανονικών πλεονεκτημάτων, που έχουν επιτευχθεί με τις πρακτικές ντάμπινγκ των βραζιλιανών εξαγωγέων, αποβλέπει στην αποτροπή της παρακμής της κοινοτικής βιομηχανίας και θα έχει ως συνέπεια τη βελτίωση της ανταγωνιστικής θέσης της στην Κοινότητα. Πράγματι, είναι προφανές, ότι η ελάττωση του αριθμού των κοινοτικών προμηθευτών μεταλλικού πυριτίου οδηγεί στον περιορισμό της επιλογής των καταναλωτών αυξάνοντας την εξάρτηση των τελευταίων από τον εξωκοινοτικό εφοδιασμό.

2. Συμφέροντα της κοινοτικής βιομηχανίας

(41) Λαμβανομένης υπόψη της σημαντικής ζημίας που υπέστη η κοινοτική βιομηχανία, η Επιτροπή θεωρεί ότι η απουσία μέτρων εμπορικής άμυνας έναντι των εισαγωγών σε τιμές που αποτελούν αντικείμενο ντάμπινγκ, οι οποίες προξένησαν σοβαρές οικονομικές απώλειες στην κοινοτική βιομηχανία, θα τις υποχρέωνε να περιορίσουν σημαντικά την παραγωγική ικανότητά τους.

(42) Είναι, επίσης, σαφές ότι η συνέχιση των ζημιών που υφίσταται η κοινοτική βιομηχανία θα είχε ως συνέπεια, σε σύντομο χρονικό διάστημα, τη διακοπή της λειτουργίας αρκετών κλιβάνων χαλάζια στα εργοστάσια των κοινοτικών παραγωγών, πράγμα που θα οδηγούσε εκ νέου την αναφερόμενη κοινοτική βιομηχανία σε μείωση του γενικού αριθμού του μισθωτού προσωπικού της.

3. Συμφέροντα άλλων μερών

(43) Ορισμένοι εισαγωγείς τόνισαν την αναγκαιότητα διατήρησης του εφοδιασμού από τη Βραζιλία χωρίς δεσμεύσεις οποιουδήποτε είδους, λόγω του γεγονότος ότι είχαν συνάψει μακροπρόθεσμες συμβάσεις προμηθειών συνδυασμένες με αποκλειστικές τεχνικές εξειδικεύσεις. Ως προς το σημείο αυτό, κρίνεται σκόπιμο να υπογραμμιστεί ότι τα προτεινόμενα μέτρα αντιντάμπινγκ δεν συνεπάγονται κατ' ουδένα τρόπο τον αποκλεισμό των βραζιλιανών εξαγωγέων μεταλλικού πυριτίου από την κοινοτική αγορά και ούτε, βεβαίως, παρεμποδίζουν τους κοινοτικούς καταναλωτές του εν λόγω προϊόντος από τη συνέχιση των εμπορικών τους σχέσεων με τη Βραζιλία, υπό τον όρο ότι αυτές διεξάγονται στο πλαίσιο του θεμιτού ανταγωνισμού.

Πράγματι, οι κοινοτικοί καταναλωτές δεν είναι δυνατόν να ζητούν τη διατήρηση πλεονεκτημάτων, που αποκτήθηκαν αντικανονικά, ως αποτέλεσμα αθέμιτων πρακτικών.

4. Συμπεράσματα

(44) Εν κατακλείδι, η Επιτροπή, αφού εξέτασε τα διάφορα διακυβευόμενα συμφέροντα, θεωρεί ότι η επιβολή προσωρινών μέτρων αντιντάμπινγκ θα είχε ως αποτέλεσμα, στην παρούσα περίπτωση, την αποκατάσταση ενός θεμιτού ανταγωνισμού στην κοινοτική αγορά του εν λόγω προϊόντος, με την εξάλειψη των ζημιογόνων αποτελεσμάτων των πρακτικών ντάμπινγκ. Θεωρεί, επίσης, ότι είναι απαραίτητο να προληφθεί κάθε επιπλέον επιδείνωση των ζημιών κατά τη διάρκεια της διαδικασίας.

(45) Συνεπώς, η Επιτροπή θεωρεί ότι το συμφέρον της Κοινότητας επιτάσσει την επιβολή μέτρων υπό μορφή προσωρινών δασμών αντιντάμπινγκ.

Ζ. ΠΡΟΣΩΡΙΝΟΙ ΔΑΣΜΟΙ ΑΝΤΙΝΤΑΜΠΙΝΓΚ

(46) Για την εξάλειψη της ζημίας που υπέστη η κοινοτική βιομηχανία και, ιδίως, την ικανοποίηση της ανάγκης αποκατάστασης της αποδοτικότητάς της το συντομότερο δυνατό, ώστε αυτή να εξακολουθεί να υφίσταται, είναι απαραίτητο τα μέτρα που θα ληφθούν να επιτρέπουν στην ενδιαφερόμενη βιομηχανία να αντλήσει επαρκή κέρδη και ν' αυξήσει το ποσοστό χρησιμοποίησης της παραγωγικής ικανότητάς της, η οποία διαταράχθηκε σοβαρά από το αποτέλεσμα των εισαγωγών σε τιμές που αποτελούν αντικείμενο ντάμπινγκ.

(47) Κατά συνέπεια, είναι σημαντικό οι δασμοί που πρέπει να επιβληθούν να καλύπτουν τη διαφορά μεταξύ της τιμής του μεταλλικού πυριτίου καταγωγής Βραζιλίας και της ελάχιστης τιμής αναφοράς, που είναι αναγκαία για την κοινοτική βιομηχανία, ώστε αυτή να καλύπτει τα έξοδά της και να υπάρχει κάποιο εύλογο περιθώριο κέρδους.

(48) Σχετικά με το σημείο αυτό και για τους σκοπούς του προσωρινού προσδιορισμού, η Επιτροπή θεωρεί, όπως διαπιστώθηκε ήδη και κατά την προηγούμενη διαδικασία αντιντάμπινγκ σχετικά με τις εισαγωγές μεταλλικού πυριτίου καταγωγής Λαϊκής Δημοκρατίας της Κίνας, ότι το περιθώριο κέρδους 6,5 % είναι απαραίτητο, ώστε να εξασφαλίζεται στους κοινοτικούς παραγωγούς εύλογη απόδοση των επενδύσεών τους. Βάσει των ανωτέρω, η Επιτροπή όρισε τιμή αναφοράς βασιζόμενη στο κόστος παραγωγής της κοινοτικής βιομηχανίας, με την οποία συγκρίθηκαν οι μέσες σταθμισμένες τιμές κάθε βραζιλιανού παραγωγού εξαγωγέα.

(49) Για τον καθορισμό του ύψους του δασμού, η διαφορά τιμής που προκύπτει κατά τον τρόπο αυτό εκφράστηκε ως εκατοστιαίο ποσοστό της μέσης σταθμισμένης αξίας cif των υπό εξέταση εισαγωγών. Το αποτέλεσμα αυτών των υπολογισμών καθιστά δυνατό τον καθορισμό για κάθε παραγωγό εξαγωγέα της Βραζιλίας των παρακάτω περιθωρίων ζημίας:

Rima Eletrometalurgia SA 37,72 %

Ligas de Aluminio SA (Liasa) 42,13 %

Eletroila SA 33,04 %

Companhia Ferroligas Minas Gerais

(Minasligas) 40,19 %

Camargo Correa Metais SA 47,06 %

Companhia Brasileira Carboreto de Calcio 51,03 %.

(50) Για δύο από τους έξι ενδιαφερόμενους εξαγωγείς, το περιθώριο ζημίας, που υπολογίστηκε κατ' αυτόν τον τρόπο, υπερέβη το περιθώριο ντάμπινγκ που διαπιστώθηκε. Έτσι, σύμφωνα με το άρθρο 13 παράγραφος 3 του κανονισμού (ΕΟΚ) αριθ. 2423/88, το ποσό των προσωρινών δασμών αντιντάμπινγκ, που εφαρμόζονται στους δύο προαναφερθέντες βραζιλιανούς εξαγωγείς μεταλλικού πυριτίου θα καθοριστεί βάσει των περιθωρίων ντάμπινγκ που διαπιστώθηκε ανά εξαγωγέα. Για τους άλλους τέσσερις, το περιθώριο ζημίας, που υπολογίσθηκε κατ' αυτόν τον τρόπο, προσδιορίζει το ύψος του προσωρινού δασμού αντιντάμπινγκ, ο οποίος εφαρμόζεται στον καθένα χωριστά, για την εξάλειψη των ζημιών.

(51) Για τις εταιρείες που δεν απάντησαν στο ερωτηματολόγιο της Επιτροπής ή που δεν γνωστοποίησαν την ύπαρξή τους, η Επιτροπή θεωρεί κατάλληλη την επιβολή του υψηλότερου δασμού, ήτοι 42,13 %, που ορίζεται βάσει των στοιχείων που συνελέγησαν κατά τη διάρκεια της έρευνας. Πράγματι, εάν επιβαλόταν στους εν λόγω παραγωγούς εξαγωγείς δασμός χαμηλότερος από τον υψηλότερο δασμό που διαπιστώθηκε κατά την έρευνα, τούτο θα συνιστούσε ενθάρρυνση της αποφυγής συνεργασίας.

(52) Κρίνεται σκόπιμος ο ορισμός προθεσμίας, εντός της οποίας τα ενδιαφερόμενα μέρη έχουν τη δυνατότητα να γνωστοποιήσουν γραπτώς την άποψή τους και να ζητήσουν ακρόαση. Θεωρείται σκόπιμο, επίσης, να διευκρινισθεί ότι κάθε διαπίστωση που έγινε για τους σκοπούς του παρόντος κανονισμού είναι προσωρινή και είναι δυνατόν να επανεξετασθεί, με σκοπό τον υπολογισμό οριστικού δασμού, που θα προτείνει η Επιτροπή,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Επιβάλλεται προσωρινός δασμός αντιντάμπινγκ ύψους 42,1 % επί της καθαρής τιμής ελεύθερο στα σύνορα της Κοινότητας πριν από τον εκτελωνισμό στις εισαγωγές μεταλλικού πυριτίου, που υπάγεται στον κωδικό ΣΟ 2804 69 00, καταγωγής Βραζιλίας (πρόσθετος κωδικός Taric 8654).

Πρόσθετος κωδικός Taric Rima Eletrometalurgia SA,

Belo Horizonte 37,7 % (8649) Eletroila SA, Belo Horizonte 33,0 % (8650) Companhia Ferroligas Minas Gerais

(Minasligas), Contagem 40,1 % (8651) Camargo Correa Metais SA,

Sao Paulo 28,3 % (8652) Companhia Brasileira Carboreto

de Calcio (CBCC), Rio de Janeiro 18,5 % (8653)

3. Εφαρμόζονται οι ισχύουσες διατάξεις σχετικά με τους δασμούς.

4. Η θέση σε ελεύθερη κυκλοφορία εντός της Κοινότητας του προϊόντος που αναφέρεται στην παράγραφο 1, υπόκειται στην καταβολή εγγύησης ισοδύναμης με το ποσό του προσωρινού δασμού.

Άρθρο 2

Με την επιφύλαξη των διατάξεων του άρθρου 7 παράγραφος 4 στοιχεία β) και γ), του κανονισμού (ΕΟΚ) αριθ. 2423/88, τα ενδιαφερόμενα μέρη έχουν τη δυνατότητα να γνωστοποιήσουν γραπτώς τις απόψεις τους και να ζητήσουν ακρόαση από την Επιτροπή, πριν από τη λήξη της προθεσμίας ενός μηνός από την έναρξη ισχύος του παρόντος κανονισμού.

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Με την επιφύλαξη των διατάξεων των άρθρων 11, 12 και 14 του κανονισμού (ΕΟΚ) αριθ. 2423/88, εφαρμόζεται για το χρονικό διάστημα τεσσάρων μηνών έως τη λήψη από το Συμβούλιο οριστικών μέτρων, πριν από τη λήξη αυτού του χρονικού διαστήματος. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Μαρτίου 1992. Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 209 της 2. 8. 1988, σ. 1. (2) ΕΕ αριθ. C 296 της 27. 11. 1990, σ. 3. (3) Όλα τα αριθμητικά στοιχεία που αναφέρονται στο 1990 προκύπτουν επαγωγικά από τα δεδομένα που αφορούν την περίοδο έρευνας.